SET เปิดเช้ารีบาวด์ 5 จุด ตามตปท. รับราคาน้ำมันดิบฟื้นตัวหนุนหุ้นกลุ่มพลังงาน
SET เปิดเช้ารีบาวด์ 5 จุด ตามตปท. รับราคาน้ำมันดิบฟื้นตัวหนุนหุ้นกลุ่มพลังงาน โดยล่าสุด ณ เวลา 10.12 น. อยู่ที่ 1,643.69 จุด บวก 4.86 จุด หรือ 0.30% สูงสุดที่ 1,643.69 จุด ต่ำสุดที่ 1,639.09 จุด มูลค่าการซื้อขาย 3.9 พันล้านบาท
16 พ.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.12 น. อยู่ที่ 1,643.69 จุด บวก 4.86 จุด หรือ 0.30% สูงสุดที่ 1,643.69 จุด ต่ำสุดที่ 1,639.09 จุด มูลค่าการซื้อขาย 3.9 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้รีบาวด์ได้เล็กน้อยหลังจากเมื่อวานนี้ได้ปรับตัวลงไปมาก และดาวโจนส์ก็ปรับตัวขึ้นไปได้เมื่อคืนที่ผ่านมา ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ หลังจากที่ตลาดมีความคาดหวังพัฒนาการที่ดีขึ้นของปัญหาข้อพิพาททางการค้าระหว่างสหรัฐและจีน
นอกจากนี้ราคาน้ำมันดิบก็รีบาวด์ขึ้นด้วย ทำให้น่าจะไปช่วยหนุนหุ้นในกลุ่มพลังงานได้ อีกทั้งที่ผ่านมาหุ้นขนาดใหญ่อย่างหุ้นในกลุ่มอสังหาริมทรัพย์, กลุ่ม ICT และค้าปลีก ก็ปรับตัวลงไปค่อนข้างมากแล้ว น่าจะมีแรงซื้อกลับเข้ามาบ้าง แม้ว่ามีแนวโน้มที่คณะกรรมการนโยบายการเงิน (กนง.) จะปรับขึ้นอัตราดอกเบี้ยในปีหน้า